**ELŐTERJESZTÉS**

**Körmend Város Önkormányzata Képviselő-testülete 2019. április 16-i rendkívüli ülésére**

**Tárgy:** Nyugat-Dunántúli Regionális Hulladékgazdálkodási Önkormányzati Társulás kérelme

Tisztelt Képviselő-testület!

2017. decemberében már tárgyalt a Testület egy, a Nyugat-Dunántúli Regionális Hulladékgazdálkodási Önkormányzati Társulást érintő, több pontos határozati javaslattal előterjesztett előterjesztést. Ennek során – többek között – a Képviselő-testület jóváhagyta azt, hogy a Társulási Tanács tekintsen el a 2017-es beruházási hozzájárulás kivetésétől, mivel azon projektcél, amire a beruházási hozzájárulást az Önkormányzatok sok év alatt befizették, már megvalósult, amire tekintettel képződött a jelentős, több mint 500 millió Ft-ot kitevő lekötött tartalék.

Sajnos a beruházási hozzájárulást jelenleg is aktív követelésként tartja nyilván a Társulás, arra hivatkozva, hogy nem érkezett be valamennyi Önkormányzattól azon határozat, amelyben kérik ennek a megszüntetését az Önkormányzatok.

Noha Körmend már megtárgyalta ezt a kérdést, és nemcsak 2018. évet, hanem a 2017-es évet is érintően, ismételten a Testület elé tártuk a kérdést 2018. év végén. A Képviselő-testület ekkor megismételt döntését: úgy döntött, hogy elfogadja aNyugat-Dunántúli Regionális Hulladékgazdálkodási Önkormányzati Társulás Társulási Megállapodás V/1. pontjában részletezett társulási bevételek módosítását oly módon, hogy 2018. január 1. napjától az 500 Ft/fő/év beruházási önrész fizetési kötelezettsége a tagönkormányzatoknak megszűnjön.

Noha Körmend meghozta a döntését, mégis több település továbbra sem jutatta el saját hasonló döntését a Társuláshoz, így a Társulás továbbra is kintlévőségként tartja számon az Önkormányzatokkal szemben az 500 Ft/fő/év beruházási önrész összegét.

Így most harmadszor is a Képviselő-testület elé tárjuk a beruházási önrész törlésére vonatkozó határozati javaslatot –annak ellenére, hogy Körmend nemcsak hogy időben meghozta a szükséges döntéseket, de tulajdonképpen Körmend volt az, aki kezdeményezéssel élt eredendően e beruházási önrész törlése kapcsán.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy elfogadja aNyugat-Dunántúli Regionális Hulladékgazdálkodási Önkormányzati Társulás Társulási Tanácsának 5/2019. (II.21.) sz. határozatában foglaltaknak megfelelően azt, hogy a tagönkormányzatokat terhelő, a Társulási Megállapodás V/1. 1.b) pontjában rögzített 500 Ft/fő/év beruházási önrész fizetési kötelezettség 2020. január hó 1. napjától megszűnjön.

Körmend, 2019. 04. 10.

**Bebes István**

**polgármester**